Man wat verstandelik gestremde verkrag hoor sy lot | Maroela Media
Nathan Fourie. Foto: Raahil Sain / ANA
Nathan Fourie (28) is Donderdag in die hooggeregshof in Port Elizabeth gevonnis in verband met die verkragting van 'n verstandelik gestremde vrou wat die intellektuele vermoëns van 'n kleuter het.
Hy is deur regter Jannie Eksteen tot lewenslange tronkstraf gevonnis.
Fourie is Dinsdag skuldig bevind op aanklag van verkragting. Hy is egter vrygespreek op 'n aanklag van aanranding van die vrou se oom wat Fourie op heterdaad betrap het met sy broek afgetrek, oomblikke nadat die vrou verkrag is.
Die verkragting het in Junie verlede jaar in Bethelsdorp by 'n halfgeboude huis gebeur, net 'n paar meter weg van die huis waar 'n familie byeengekom het om die slagoffer se suster se 21ste verjaardag te vier. Fourie, wat nie genooi was nie, het die viering bygewoon, maar hy en die vrou het verdwyn en die familie en lede van die gemeenskap het na die vrou begin soek.
Fourie het gedurende die verhoor ontken dat hy die vrou verkrag het en het later beweer hy was nie daarvan bewus dat sy verstandelik gestremd was nie. Hy het ook ontken dat hy die verjaardagviering bygewoon het en beweer hy het net verby die halfgeboude huis geloop toe hy gehoor het hoe die vrou sy naam roep. Hy het beweer hy het haar aanvanklik geïgnoreer, maar later by die huis ingegaan waar hy die vrou gevind het wat geensins benoud of ontsteld gelyk het nie.
Eksteen het in sy uitspraak gesê Fourie het geen berou oor sy dade gewys nie en het nie 'n goeie indruk in die getuiebank gemaak nie. Eksteen het ook gesê daar was 'n hele aantal "groot onwaarskynlikhede" in sy getuienis en hy het Fourie se weergawe van gebeure verwerp.
"Eerstens het die klaer, wat verstandelik erg gestremd is, nog nooit vantevore met [Fourie] gepraat nie, maar sy het hom by 'n donker stegie ingelok. Ek vind dit baie onwaarskynlik," het Eksteen gesê. Hy het ook gesê Fourie se bewering dat die vrou verkrag is voordat hy in die halfgeboude huis ingegaan het, is teenstrydig met sy bewering dat die vrou kalm was toe hy op haar afgekom het. Hy het gesê Fourie se optrede om sy slagoffer uit te kies was vooraf beplan.
Fourie se naam sal op die lys van seksuele oortreders geplaas word.
misdaad Port Elizabeth verkragtings
So 'n man maak dat ek geweldadig voel! Hoe durf hy homself nog probeer verontskuldig? Dankie aan regter Eksteen vir sy welverdiende straf
Hoeveel is lewenslank in SA en na hoeveel jaar kan hy op parool vrygelaat word?
Dankie dat geregtelik geskied
"Hy het gesê Fourie se optrede om sy slagoffer uit te kies was vooraf beplan." laat my wonder wie het hom van die dametjie vertel en hoe het die skinderbek geweet? hoeveel kere het dit al tevore gebeur.